Comerţul mondial multilateral: o cale pentru dezvoltare

1. Introducere

 

La 1 ianuarie 1995, după îndelungi şi complexe negocieri, şi-a început activitatea Organizaţia Mondială a Comerţului (OMC), exponentă a noului set de principii, reguli şi discipline care urmează a asigura comerţului internaţional un cadru îmbunătăţit de desfăşurare, adaptat cerinţelor actuale şi de perspectivă. OMC devine, astfel, alături de FMI şi Banca Mondială, unul dintre cei trei piloni ai economieie mondiale contemporane.

Pe drumul său de la Havana la Marrakech1, sistemul economic mondial actual - la care participă majoritatea statelor lumii şi care acoperă peste 90% din comerţul mondial - s-a format treptat, pe parcusul a aproape 50 de ani. A fost perioada creării, funcţionării şi consolidării GATT (Acordul General asupra Tarifelor şi Comerţului), ca exponent instituţional al acestui sistem. Cu timpul, cadrul asigurat de GATT a devenit prea strâmt, deseori depăşit, în contexul evoluţiilor economiei mondiale, schimburilor comerciale internaţionale, care s-au înscris pe o curbă ascendentă după cel de-al doilea război mondial chiar dacă au existat şi unele sincope pasagere.

Astfel, începând cu anii `80, a fost reluată ideea creării unui nou cadru instituţional care să ofere comunităţii internaţionale condiţiile necesare pentru a face faţă comerţului mondial al secolului XXI. Aşa a luat naştere, după eforturi prelungite, prin depăşirea a numeroase momente de criză în dialogul dintre protagonişti, Organizaţia Mondială a Comerţului. Crearea OMC pune, astfel, capăt unei îndelungi perioade de provizorat în reglementarea multilaterală a schimbului dintre state, marcând începutul unei noi etape în dezvoltarea şi diversificarea acestuia.

Mecanismul pe care îl inaugurează OMC, şi care va trebui să se rodeze în practică şi să sufere noi perfecţionări, este deosebit de complex. El preia ceea ce s-a realizat în GATT, lărgindu-şi în acelaşi timp sfera de aplicabilitate la domenii noi. Prevederile sale, precum şi aria sa de acoperire, nu se mai limitează strict la schimburile comerciale, ci se extinde şi influenţează practic întreaga activitate economică a statelor lumii, în condiţiile interdependenţelor tot mai profunde dintre economiile naţionale ale acestora.

 



1În anul 1947 are loc Conferinţa de la Havana în urma căreia este adoptată Carta de la Havana, care prevedea crearea OMC, sub egida ONU şi care nu a mai intrat în vigoare.

În aprilie 1994 are loc Reuniunea ministerială de la Marrakech, care concretizează, la nivel ministerial, pachetul de rezultate ale Rundei Uruguay.

 

2. Premisele înfiinţării Organizaţiei Mondiale a Comerţului

 

Anul 1948 a marcat, prin crearea GATT, punerea bazelor sistemului comercial multilateral, ca o apărare împotriva sistemului protecţionist care a dominat comerţul interbelic. Chiar dacă nu a funcţionat ca o organizaţie internaţională specializată de sine stătătoare, activând pe baza unui protocol de aplicare provizorie, GATT şi-a dovedit valenţele de important cadru instituţional pentru schimburile comerciale dintre state2.

În ciuda sincopelor inerente determinate de caracteristicile şi cerinţele în continuă schimbare din economia mondială, preocupările pentru o mai mare libertate şi fluidate a schimburilor au fost constante. Cu ocazia celor opt runde de negocieri comerciale (din octombrie 1947 până la 20 septembrie 1986), ţările participante au realizat semnificative reduceri ale barierelor, atât tarifare cât şi netarifare, din calea comerţului reciproc, iar mecanismele şi instrumentele concepute pentru a guverna acest comerţ s-au diversificat şi îmbunătăţit continuu. Totodată, GATT s-a dovedit un câmp fertil pentru activităţi şi acţiuni novatoare, raportate la rigorile lărgirii şi adâncirii interdependenţelor economice globale, cum ar fi: afirmarea poziţiilor şi intereselor ţărilor în curs de dezvoltare ca urmare a participării crescânde a acestora la economia mondială, eliminarea unor noi obstacole comerciale cu instrumente adecvate (acorduri privind antidumpingul, subvenţiile, evaluarea în vamă, obstacolele tehnice, licenţele de import); amorsarea liberalizării în unele domenii netradiţionale sau noi ale comerţului mondial (agricultură, textile, servicii, drepturi de propritate intelectuală, măsuri investiţionale) etc.

Ca urmare a rezultatelor înregistrate, GATT şi-a sporit în permanenţă gradul de audienţă, de la numai 23 de părţi contractante în 1948 numărul statelor şi teritoriilor participante la sistemul comercial multilateral ajungând la 140 la sfârşitul anului 1994.

Ca urmare a încheierii cu succes a Rundei Uruguay3, după îndelungi eforturi, la 1 ianuarie 1995 se înfiinţează Organizaţia Mondială pentru Comerţ, act ce consacră voinţa politică şi marile interese economice ale statelor participante de a conferi baze mai solide sistemului comercial multilateral şi un nou dinamism comerţului, ca de altfel şi economiei mondiale în ansamblul său.



2CONSTANTINESCU, Adrian, Organizaţia mondială de comerţ: De la Havana la Marrakech, Ed.Enciclopedică, Bucureşti, 1996, p.15.

3La 20 septembrie 1986, într-o reuniune ministerială la Punta del Este (Uruguay), 105 state au adoptat o declaraţie cuprinzând obiectivele, domeniile şi organizarea negocierilor privind înfiinţarea OMC.

Care ar fi beneficiile creării OMC? Conform concluziilor unui studiu prospectiv preliminar al Secretariatului GATT, în primul rând, drept consecinţă a reducerii obstacolelor din calea comerţului internaţional, ar urma ca, creşterea anuală a veniturilor mondiale să atingă în anul 2005 - atunci când ansamblul angajamentelor în materie de acces pe pieţe va fi pus în practică - circa 510 miliarde de dolari (din care aproximativ 116 miliarde de dolari pentru ţările în curs de dezvoltare şi cele în tranziţie la economia de piaţă). Aceste venituri suplimentare ar urma să fie generate de: reducerea cu 40% a taxelor vamale aplicabile la produsele industriale importate în ţările dezvoltate, precum şi creşterea de la 20% la 44% a ponderii produselor cu taxă vamală zero la importul ţărilor respective; normalizarea graduală a condiţiilor concurenţiale în sfera agriculturii prin reducerea cu 36% a subvenţiilor la exporturile de produse agricole (care vor scădea în volum valoric, de la 22,5 la 14,5 miliarde de dolari anual), precum şi prin diminuarea cu 18% (de la 197 la 162 miliarde de dolari) a sprijinului intern pentru producătorii agricoli.4

OMC reprezintă baza instituţional juridică a sistemului comercial multilateral. Este interesant că, iniţial, participanţii la Runda Uruguay nu au avut în vedere crearea organizaţiei, ci numai perfecţionarea sistemului GATT. Astfel, nici Declaraţia de la Punta del Este, din 1986 şi nici înţelegerile din 1988 de la Reuniunea ministerială de la Montreal, cu ocazia examinării la jumătatea perioadei a desfăşurării negocierilor, nu anticipau faptul că rezultatele finale ale rundei duceau la construirea unei noi organizaţiei.

Treptat însă, pe măsura înaintării tratativelor în scopul realizării obiectivelor rundei, a început să se contureze ideea unei structuri instituţionale noi, care să guverneze punerea în practică a întregului pachet de instrumente juridice ce urmau a fi convenite şi care, printr-o nouă prestanţă în raport cu GATT, să imprime un nou suflu sistemului comercial multilateral revizuit şi întărit. 

Ideea creării OMC a fost avansată pentru prima dată în 1990, de către Comunitatea Europeană şi Canada şi avea în vedere ca noua organizaţie să se constituie într-un mecanism eficient pentru: introducerea rezultatelor Rundei Uruguay; încorporarea în cadrul multilateral de drepturi şi obligaţii comerciale a rezultatelor din noile domenii de reglementare (servicii, măsuri investiţionale, drepturi de proprietate intelectuală); aplicarea amendamentelor aduse unor articole ale GATT şi unor acorduri din Runda Tokio; corectarea fragmentării sistemului juridic al GATT, fragmentare rezultată din aplicarea 



4CONSTANTINESCU, Adrian, Op.cit., p.47.

numai de către unele părţi contractante a acordurilor din Runda Tokio; eliminarea caracterului provizoriu prelungit al existenţei şi funcţionării GATT. În viziunea promotorilor ideii, noua organizaţie trebuia să aibă un caracter pur instituţional şi să acţioneze ca o "umbrelă" pentru administrarea GATT şi a celorlalte acorduri comerciale multilaterale care urmau să rezulte din negocieri. Se urmărea, în acest mod, ca organizaţia să poată juca un mai mare rol în procesul de elaborare şi aplicare a politicilor economice globale, alături de FMI şi de Banca Mondială.

Utilitatea creării noii organizaţii a căpătat o greutate crescândă în opiniile şi poziţiile ţărilor participante. Ea a fost inclusă, într-o formă provizorie, în proiectul de Act Final al Reuniunii ministeriale de la Bruxelles, din decembrie 1990. Reticenţa prelungită a SUA - participant al cărui acord era determinant - a amânat până în ultimul moment consensul asupra unei asemenea decizii. În cele din urmă, la încheierea Rundei Uruguay (15 decembrie 1993), a fost inclus şi Acordul privind crearea Organizaţiei Mondiale de Comerţ.

Acest acord, împreună cu totalitatea instrumentelor juridice care îi sunt anexate, reprezintă temelia noului sistem comercial multilateral conceput a reglementa comerţul mondial în următoarele decenii. Acordul are un caracter exclusiv instituţional, el necuprinzând reguli şi nici în mod exhaustiv domeniile de interes.

Astfel, principalele funcţii ale OMC sunt:

1. facilitarea introducerii, administrării şi funcţionării acordurilor aferente;

2. punerea la dispoziţia membrilor săi a forumului de negocieri necesar pentru asigurarea valorificării drepturilor şi respectării obligaţiilor care rezultă din acorduri, precum şi a unui cadru pentru negocieri viitoare referitoare la convenirea şi aplicarea de noi măsuri în scopul dezvoltării relaţiilor comerciale multilaterale;

3. administrarea Organului de reglementare a diferendelor;

4. administrarea Mecanismului de examinare a politicilor comerciale naţionale;

5. cooperarea cu FMI şi Banca Mondială în vederea asigurării unei mai mari coerenţe a politicilor economice globale.

 

 

 

 

 

3. România în sistemul comercial multilateral


Decizia României de a deveni membră GATT, se înscrie în preocuparea acesteia de a deveni, în primul rând, mai vizibilă în viaţa internaţionala, în vederea unei recunoaşteri implicite a anumitor deschideri din acea perioadă în planul politicii externe. Pe acest fond, s-a acţionat pentru intrarea României atât în GATT, cât şi în Fondul Monetar Internaţional şi Banca Mondială.


Acceptarea de către celelalte state a avut de asemenea la bază diverse interese, între care şi unele de natură extraeconomică. Aşa se explică faptul că au fost trecute cu vederea tarele cunoscute ale economiei româneşti supercentralizate - care o făceau în mare parte incompatibilă cu regulile şi domeniile convenite multilateral.5


În consecinţă, în 1971, România devenea parte contractantă la GATT, iar un an mai târziu membră a FMI şi Banca Mondială.


Drept urmare a devenirii României ca parte contractantă a GATT, aceasta beneficia de următoarele avantaje:

· obţinerea tratamentului naţiunii celei mai favorizate şi, deci, beneficiul tuturor concesiilor tarifare negociate anterior între părţile contractante;

· extinderea şi la produsele exportate de ţara noastră a liberalizărilor convenite pe plan netarifar între părţile contractante;

· conferirea unui caracter stabil regimului tarifar aplicabil relaţiilor comerciale dintre România şi celelalte părţi contractante, în sensul că nu puteau fi retrase unilateral concesiile tarifare acordate, ci numai pe bază de consultări prealabile în scopul găsirii unor soluţii reciproc acceptabile.

Pe parcursul anilor `80, în limitele impuse de accentuarea centralizării şi a caracterului dirijist al economiei sale, România a continuat să participe la activitatea curentă a GATT, fără a înregistra mutaţii de fond în politica sa comercială care să asigure o încadrare completă în prevederile Acordului general.

Începând cu anul 1990, prin declanşarea procesului de trecere la economia de piaţă, participarea României la GATT a cunoscut o dinamizare semnificativă. Prin eliminarea planificării şi monopolului de stat asupra comerţului exterior, desfiinţarea sistemului discreţionar de licenţe la import, a restricţiilor cantitative incumbate de planul import-export şi crearea unui nou tarif vamal ca principal instrument de politică comercială, cu rol de reglare a



5CONSTANTINESCU, Adrian, Op.cit., p.121-134.

schimburilor economice externe, s-a constituit o bază principială nouă în negocierile comerciale.

Prin Legea nr.133 din 22 decembrie 1994, România a ratificat Acordul privind crearea OMC, împreună cu instrumentele juridice anexate la acesta, devenind astfel, de la 1 ianuarie 1995, membru fondator al noii organizaţii. Prin ratificare, Acordul devine parte intrinsecă a legislaţiei naţionale a oricărui membru. Aceasta consacră, astfel, prevalenţa sa în raport cu legislaţia internă cu care s-ar afla, eventual, în conflict.

Din punct de vedere legislativ se impune alinierea legislaţiei naţionale la prevederile Acordului privind crearea OMC, aliniere care trebuie să pornească de la necesitatea ca toate actele normative componente să răspundă principiilor fundamentale ale sistemului comercial multilateral: nediscriminarea (tratamentul naţiunii celei mai favorizate şi tratamentul naţional), concurenţa liberă şi loială, transparenţa, previzibilitatea şi stabilitatea cadrului relaţiilor economice externe.

În planul strict al activităţii de comerţ exterior o măsură esenţială este cea a întăririi stabilităţii tarifului vamal, ca instrument principal al politicii economico-comerciale, prin evitarea deteriorării acestuia ca urmare a unor modificări majore şi frecvente de taxe vamale fără criterii şi modalităţi prestabilite. În al doilea rând, devine necesară transpunerea în practică a tuturor drepturilor de protecţie negociate în Runda Uruguay, prin restructurarea nivelurilor de taxe vamale în concordanţă cu cuantumurile pentru care s-a insistat ferm în negocieri, aceste măsuri fiind indispensabile în vederea asigurării efectivităţii şi credibilităţii tarifului vamal românesc.

Tot în sfera politicii comerciale este necesară revederea prevederilor legale, precum şi a mecanismelor şi instrumentelor practice pe celelalte segmente componente (licenţe, salvgardare, subvenţii, antidumping, norme şi standarde tehnice etc.).

Alinierea din punct de vedere organizatoric şi funcţional la prevederile Acordului privind crearea OMC, astfel încât România să fie în măsură să-şi valorifice drepturile şi să-şi îndeplinească obligaţiile aferente, constituie un proces complex, în bună măsură interdisciplinar. Se poate aprecia că, pentru facilitarea drepturilor substanţiale care derivă pentru România din participarea la OMC (inclusiv în ceea ce priveşte creşterea şi diversificarea exporturilor), precum şi pentru a se permite mai buna înţelegere şi respectare a obligaţiilor corelative asumate de ţara noastră, se impune asigurarea unei largi publicităţi şi informări a tuturor instituţiilor interesate şi operatorilor economici.

 

 

 

4. Conferinţa de la Monterrey, 

18-22 martie 2002 

 

Organizaţia Naţiunilor Unite a convocat la Monterrey (Mexic), în perioada 18-22 martie 2002, o reuniune pentru analizarea marilor chestiuni financiare ce trasează liniile principale în dezvoltarea mondială.


Participarea Băncii Mondiale, a FMI şi a Organizaţiei Mondiale pentru Comerţ ca şi a reprezentanţilor Societăţii civile este un element fără precedent în desfăşurarea Conferinţei. Guvernele au fost reprezentate, printre altele, de membri ai ministerelor de finanţe, a celor de comerţ şi a celor pentru afaceri de externe.


La 27 ianuarie 2002 a fost aprobat proiectul "Acordului de la Monterrey", proiect ce va fi dezbătut şi aprobat la acest summit. Principalele puncte conţinute de respectivul document sunt:


● Cum se finanţează dezvoltarea: o acţiune mondială;


● Mobilizarea resurselor naţionale în serviciul dezvoltării;


● Mobilizarea resurselor internaţionale în serviciul dezvoltării: 

investiţii străine directe şi alte fluxuri financiare private;


● Comerţul internaţional, motorul creşterii şi dezvoltării;


● Îmbunătăţirea cooperării financiare şi a tehnicii internaţionale pentru 

dezvoltare; 


● Datoria externă;


● Sistematizarea problemelor;


● Angajamente asumate.

 

Acordul de la Monterrey

(extrase)

 

I. Cum se finanţează dezvoltarea: o acţiune mondială

1. Obiectivul nostru este de a elimina sărăcia, de a se ajunge la o creştere economică susţinută şi de a se promova dezvoltarea durabilă, ca măsuri prin care să progresăm către un sistem economic mondial veritabil deschis pentru toţi şi echitabil.

2. Precizăm, cu îngrijorare, că printre cele mai recente estimări (Declaraţia Mileniului, Rezoluţia 55/2 a Adunării generale), resursele mobilizate sunt cu totul insuficiente pentru realizarea obiectivelor comunităţii internaţionale în privinţa dezvoltării.

3. Aşa cum sunt enunţate şi în Declaraţia Mileniului, obiectivele dezvoltării sunt: eliminarea sărăciei, ameliorarea problemelor sociale şi creşterea nivelului de viaţă şi protecţia mediului înconjurător.

4. Realizarea obiectivelor comunităţii internaţionale, după cum se precizează şi în Declaraţia Mileniului, impune realizarea unui nou parteneriat între ţările dezvoltate şi ţările în curs de dezvoltare. Ne angajăm să aplicăm politici raţionale, să se instaureze o bună guvernare la toate nivelele şi să se asigure primatul dreptului. Ne angajăm de asemenea să mobilizăm resursele naţionale, să atragem fluxuri internaţionale, să promovăm comerţul internaţional ca motor al dezvoltării, să intensificăm cooperarea financiară şi tehnică internaţională pentru dezvoltare, finanţări viabile pentru datorii şi micşorarea datoriei externe, îmbunătăţirea sistemelor monetare, financiare şi schimburilor comerciale internaţionale.

5. Mondializarea oferă perspective şi creează probleme. Ţările în curs de dezvoltare şi cele în tranziţie se lovesc de dificultăţi particulare cărora trebuie să le facă faţă. Mondializarea trebuie să fie profitabilă pentru toţi, de o manieră echitabilă.

6. Ţările vor fi din ce în ce mai dependente unele de altele în plan economic şi se va adopta o concepţie globală în ce priveşte problemele naţionale, internaţionale şi sisteme interdependente între cele patru colţuri ale lumii. Acest demers va crea noi orizonturi pentru toţi, va veghea la o utilizare raţională a resurselor şi înfiinţarea unor instituţii solide şi responsabile la toate nivelele.

7. Fideli Cartei Naţiunilor Unite şi adepţi ai valorilor consacrate prin Declaraţia Mileniului, ne angajăm să promovăm pe plan naţional şi mondial sisteme economice bazate pe principiile justiţiei, echităţii, democraţiei, participării, transparenţei, responsabilităţii şi deschiderii.

 

I. Principalele axe de intervenţie

Mobilizarea resurselor financiare naţionale în serviciul dezvoltării

1. Un cadru naţional favorabil este indispensabil pentru mobilizarea resurselor naţionale, creşterea productivităţii, reducerea scurgerilor de capital, stimularea sectorului privat şi atragerea investiţiilor străine şi a ajutorului internaţional şi utilizarea acestora cu bună-credinţă. Comunitatea internaţională va trebui să depună eforturi pentru a crea un astfel de cadru.

2. O bună guvernare este o condiţie sine qua non pentru o dezvoltare durabilă. Politici economice raţionale şi instituţii democratice solide răspund nevoilor populaţiei şi infrastructuri îmbunătăţite sunt indispensabile pentru menţinerea creşterii economice, reducerea sărăciei şi crearea de locuri de muncă. Libertatea, pacea şi securitatea, stabilitatea internă, respectarea drepturilor omului ca şi dreptul la dezvoltare, şi statul de drept, egalitatea între sexe, politici fondate pe economia de piaţă şi voinţa generală de a se creea o societate justă şi democratică reprezintă ansamblul condiţiilor de realizare a unei bune guvernări. 

3. Respectând legislaţia naţională, vom crea cadrul legislativ şi reglementările care încurajează iniţiativa publică şi privată, în special la nivel local, şi care asigură buna funcţionare şi dinamismul sectorului privat favorizându-se creşterea veniturilor şi reditribuirea echitabilă a acestora, creşterea productivităţii, nediscriminarea femeilor, protecţia drepturilor muncitorilor şi protecţia mediului înconjurător. Recunoaştem că rolul ce revenine statelor cu economie de piaţă poate varia de la unul la altul.

4. Lupta contra corupţiei la toate nivelele este o prioritate. Corupţia este un grav obstacol pentru o mobilizare şi repartizare eficace a resurselor.

5. Guvernele trebuie să se preocupe cu prioritate de a evita distorsiunile inflaţioniste şi fluctuaţiile economice bruşte care au un efect nefast asupra repartiţiei veniturilor şi alocării resurselor. Printre politicile bugetare şi monetare prudente, va trebui, de asemenea, să se adopte un regim al schimburilor potrivite.

6. Este esenţial să se creeze un sistem eficace, rentabil şi transparent de folosire a resurselor publice.

7. Politicile de intervenţie directă pe piaţa muncii, cu precădere prin formarea mâinii de lucru, pot contribui la crearea de locuri de muncă şi ameliorarea condiţiilor de muncă. Crizele economice recente au fost în strânsă legătură cu posibilităţile de a se asigura o protecţie socială eficace. 

8. Microfinanţările şi creditele acordate întreprinderilor mici şi mijlocii, în special celor din sectorul rural, şi în particular în folosul femeilor, şi planurile de economie naţională contribuie sensibil la amplificarea răsturnărilor sociale şi economice din sectorul financiar. Băncile de dezvoltare, instituţiile financiare comerciale, fie singure fie în colaborare, pot fi instrumente eficace pentru facilitarea accesului la finanţare ca şi finanţarea prin emisie de acţiuni, către acele întreprinderi, oferindu-se astfel un credit suficient pe termen mediu sau lung. Printre altele, măsurile de încurajare a inovaţiilor financiare din sectorul privat şi unele parteneriate dintre sectorul public şi privat pot de asemenea să îmbunătăţească piaţa financiară internă şi să se dezvolte sectorul financiar.

Mobilizarea resurselor internaţionale în serviciul dezvoltării: investiţii străine directe şi alte fluxuri financiare private

1. Fluxurile internaţionale de capital privat, în particular investiţiile străine directe, şi stabilitatea financiară internaţională sunt puncte indispensabile pentru dezvoltarea naţională şi internaţională. Investiţiile străine directe contribuie la finanţarea unei creşteri economice susţinute pe termen lung. Aceasta oferă printre altele posibilitatea transferului de cunoştinţe şi tehnologie, crearea de locuri de muncă, stimularea productivităţii, dezvoltarea competitivităţii şi a spriritului întreprinzător şi, în final, eliminarea sărăciei favorizând creşterea şi dezvoltarea economică. Este deci indispensabil de a se creea, la nivel naţional şi internaţional, cadrul de atragere a fluxurilor de investiţii directe.

2. Pentru atragerea şi creşterea investiţiilor de capital productiv, ţările trebuie să continue să creeze un cadru de reglementări transparent, stabil şi previzibil, dotat cu mecanisme de execuţie a contractelor adecvate şi cu respectul dreptului de proprietate, articulat în jurul politicilor macroeconomice bine concepute şi cu instituţii care permit acestor întreprinderi naţionale sau internaţionale să-şi exercite activitatea într-o manieră eficace şi rentabilă şi să aibă un impact maxim asupra dezvoltării. Sunt necesare eforturi particulare în domenii prioritare precum cadrul legislativ şi reglementări privind promovarea şi protejarea investiţiilor, în special cele care privesc punerea în valoare a resurselor umane, refuzul dublei impuneri, gestiunea întreprinderilor, norme compatibile şi promovarea concurenţei. Alte mecanisme, precum parteneriatele între sectorul public şi privat şi semnarea acordurilor de investiţii, se pot dovedi, de asemenea, la fel de importante. Subliniem necesitatea de a se realiza programe de asistenţă tehnică şi de mărire a capacităţii de producţie şi dotarea cu resurse adecvate, după cum au cerut beneficiarii.

3. Vom sprijini noile mecanisme de finanţare a datoriei publice şi implicarea sectorului public şi privat în ţările în aflate dezvoltare şi a celor în tranziţie mai ales pentru micii întreprinzători, întreprinderile mici şi mijlocii şi pentru îmbunătăţirea infrastructurii. Aceste iniţiative publice şi private se referă mai ales la crearea de mecanisme de consultare între organizaţiile financiare internaţionale şi regionale, autorităţile publice naţionale şi sectorul privat, în ţările de origine ca şi în cele de destinaţie în vederea creării unui mediu favorabil pentru întreprinderi.

4. Subliniem că transferurile de capital privat către ţările în curs de dezvoltare sau cele în tranziţie trebuie să fie menţinut la un nivel suficient şi stabil. Cu privire la aceasta, este important să se promoveze, în ţările de origine şi cele de destinaţie, măsuri proprii privind transparenţa transferurilor financiare şi schimburi conexe mai fiabile. Este important, printre altele, de a se avea în vedere luarea de măsuri vizând atenuarea fluctuaţiilor de capital pe termen scurt. Capacităţile naţionale variază de la o ţară la alta, fiind la fel de important pentru fiecare ţară de să-şi administreze datoria externă, să acorde o atenţie specială riscului schimburilor şi lichidităţilor, să stabilească reglementări prudente şi controlul tuturor instituţiilor financiare.

Comerţul internaţional, motorul creşterii şi dezvoltării

1. Un sistem comercial multilateral universal, bine reglementat, deschis, nediscriminatoriu şi echitabil, conceput ca un veritabil instrument de liberalizare a schimburilor, poate constitui un factor important de dezvoltare, pentru că este benefic pentru ţările aflate în diverse stadii de dezvoltare. În acestă privinţă, reafirmăm angajamentul nostru în favoarea liberalizării comerţului. Salutăm deci, decizia Organizaţiei Mondiale a Comerţului care vizează plasarea problemelor şi intereselor ţărilor în dezvoltare în inima programului său de lucru şi ne angajăm să le aplicăm.

2. Recunoaştem dificultăţile de care se lovesc ţările în curs de dezvoltare în domeniul comerţului internaţional. Este vorba de bariere comerciale, subvenţii pentru agricultură, abuzul măsurilor antidumping, bariere tehnice şi măsuri sanitare şi fitosanitare, liberalizarea comerţului cu produse manufacturiere, liberalizarea comerţului cu produse agricole, comerţul serviciilor, reducerea barierelor tarifare, circulaţia persoanelor fizice, nerecunoaşterea dreptului de proprietate intelectuală în ce priveşte protecţia patrimoniului şi folclorului tradiţional, transferul de cunoştinţe şi tehnologie.

3. Pentru ca prin intermediul comerţului mondial să fie favorizată dezvoltarea tuturor ţărilor, vom încuraja membrii Organizaţiei Mondiale a Comerţului să aplice textele adoptate la a patra Conferinţă ministerială, ţinută la Doha (9-14 noiembrie 2001).

4. Ne angajăm printre altele să facilităm tuturor ţărilor în curs de dezvoltare, în special ţărilor mai puţin dezvoltate ca şi ţărilor în tranziţie, adeziunea la Organizaţia Mondială a Comerţului.

5. Ne vom onora angajamentele luate la Doha privind nediscriminarea ţărilor mai puţin dezvoltate în planul comerţului internaţional şi vom aplica programul de lucru adoptat privind examinarea problemelor comerciale din ţările mici.

6. Invităm instituţiile multilaterale şi bilaterale de finanţare a dezvoltării, în cooperare cu guvernele interesate şi instituţiile lor financiare, de să-şi extindă şi să-şi coordoneze eforturile, cu ajutorul resurselor complementare, în vederea eliminării progresive a contradicţiilor existente, îmbunătăţirii infrastructurii comerciale, diversificării exporturilor, îmbunătăţirii funcţionării instituţiilor şi stimulării productivităţii şi competitivităţii. Pentru aceasta, invităm, în aceeaşi măsură instituţiile financiare internaţionale şi regionale, ca şi organismele Naţiunilor Unite să-şi mărească susţinerea şi să-şi îmbunătăţească serviciile în domeniul comerţului. Prioritatea trebuie să fie acordată ţărilor mai puţin dezvoltate, ţărilor în curs de dezvoltare fără ieşire la mare, micilor state insulare în curs de dezvoltare, dezvoltării Africii, în special prin intermediul asistenţei tehnice şi prin Programul de asistenţă tehnică adoptat în acest sens de către Organizaţia Mondială a Comerţului, după Doha.

7. Un ajutor multilateral este în aceeaşi măsură necesar pentru stabilizarea cotelor de exporturi pentru acele ţări care-şi bazează exportul pe materii prime de bază. Suntem mulţumiţi de rezultatele Mecanismului de finanţare compensatoriu a Fondului Monetar Internaţional căruia vom continua să-i evaluăm eficacitatea. Este, de asemenea, important să se asigure producătorilor de produse de bază mijloacele prin care să prevină anumite riscuri cum sunt catastrofele naturale.

8. Trebuie să se procedeze astfel ca ţările în curs de dezvoltare ca şi cele mai puţin dezvoltate să participe deplin şi util la negocierile comerciale multilaterale. Va trebui, în special, să fie ajutate să participe efectiv la programul de lucru al Organizaţiei Mondiale a Comerţului şi la procesele de negociere, îmbunătăţindu-se cooperarea între toţi protagoniştii, în special la Conferinţa Naţiunilor Unite pentru comerţ şi dezvoltare, Organizaţia Mondială a Comerţului şi Banca Mondială. În acest sens, subliniem importanţa unei finanţări eficace, sigură şi previzibilă. 

 

 

*

* *

Acordul de la Monterrey, adoptat în ultima zi a dezbaterilor a fost salutat ca fiind un document istoric care plasează problema dezvoltării şi a finanţării acesteia în prim planul problemelor internaţionale. Acest document reprezintă stabilirea unui nou parteneriat ce se impune pentru mobilizarea resuselor financiare în scopul dezvoltării, parteneriat prin care toţi participanţii la dezvoltare au responsabilităţi egale atât la nivel naţional cât şi internaţional.

Prin acest acord, dezvoltarea a fost plasată în centrul preocupărilor financiare internaţionale. Astfel, în timp ce reuniunea Organizaţiei Mondiale a Comerţului de la Doha a reliefat dimensiunea comercială a dezvoltării, la Monterrey s-a discutat despre dimensiunea financiară a dezvoltării, astfel încât sursa principală de finanţare să provină din activitatea comercială multilaterală. Se estimează că circa 300 de milioane de persoane ar putea ieşi din sărăcie datorită comerţului. 

  

 

5. Consideraţii finale

 

De-a lungul timpului au existat şi voci care au avut o poziţie critică faţă de organizaţiile cheie pentru relaţiile economice internaţionale, respectiv Fondul Monetar Internaţional, Banca Mondială şi Organizaţia Mondială a Comerţului. Raţiunea creării acestor instituţii a fost aceea de eficientizare a relaţiilor economice internaţionale, pe de o parte şi de constituire a instrumentelor ajutătoare pentru ţările în curs de dezvoltare şi cele mai puţin dezvoltate, pe de altă parte. Numai că foarte mulţi analişti consideră acţiunile acestora discriminatorii, favorizând ţările dezvoltate în dauna celorlalte. Cele mai radicale atitudini au fost din partea susţinătorilor dezvoltării durabile şi reprezentanţilor partidelor şi organizaţiilor ecologice. Motivul principal este acela că produsele exportate constau în materiile prime de bază, iar exploatarea abuzivă a acestora a produs dezechilibre ecologice inestimabile ale căror consecinţe dezastruoase se vor desfăşura pe parcursul a multor ani de acum încolo. Costurile de refacere a ecosistemului depăşesc cu mult posibilităţile de finanţare ale ţărilor aflate în această situaţie.6

Ziarul Le Monde Diplomatique a publicat în numărul din martie 2002 un articol intitulat "Axa Răului"7 în care se afirmă că cele trei organizaţii, Fondul Monetar Internaţional, Banca Mondială şi Organizaţia Mondială a Comerţului impun dictatura pieţii, prevalenţa sectorului privat, cultul profitului. Se afirmă că prin Conferinţa de la Monterrey riscă să se agraveze dezastrul general prin aceea că se consideră că sectorul privat trebuie să devină principalul actor al dezvoltării în loc ca şefii de stat şi de guvern, în special cei ai Uniunii Europene să adopte măsuri ca: anularea totală a datoriilor ţărilor sărace; acordarea garanţiei că viitoarele finanţări se vor face în condiţii satisfăcătoare şi vor fi utilizate în favoarea dezvoltării durabile; garantarea suveranităţii alimentare în fiecare ţară; controlul mişcărilor iraţionale de capital; interzicerea secretului bancar; declararea "paradisurilor" fiscale în afara legii.

Tot în acest context apar şi alte contradicţii privind beneficiile comerţului întrucât, şi la Monterrey ca şi la Doha se promovează ideea expansiunii schimburilor comerciale şi proliferarea transportului în contradicţie cu caracterul finit a resurselor energetice ale planetei.



6BROWN, R.Lester, Starea lumii 2000, Ed.Tehnică, Bucureşti, 2000, p.216-236;

7RAMONET, Ignatio, L`axe du Mal, Le monde diplomatique, mars 2002.

 

Atâta vreme cât o putere economică precum Statele Unite, participantă la Conferinţa de la Monterrey şi semnatară a Acordului de la Monterrey, membră a Organizaţiei Mondiale a Comerţului a refuzat semnarea protocolului de la Kyoto privind mediul înconjurător şi Convenţia de la Cartagena privind biosecuritatea, nu trebuie să surprindă pe nimeni de diferendele care au apărut între UE şi Statele Unite privind unele schimburi comerciale, diferende mediate de OMC. 8


Pe mai multe pagini ale Acordului de la Monterrey ca şi în documentele Conferinţei ministeriale de la Doha, se tratează problema ţărilor în curs de dezvoltare, a celor în tranziţie ca şi a celor mai puţin dezvoltate. Se vorbeşte în aceste documente de îmbunătăţirea infrastructurii, nediscriminarea în tranzacţiile comerciale, asistenţa tehnică, dreptul de participare la reuniunile la nivel înalt, dezvoltarea sectorului privat. Rămâne de văzut în ce măsură aceste soluţii vor reprezenta cheia eliminării sărăciei şi a discrepanţelor atât de mari între zona sudică şi cea nordică a lumii. 

 

 



8CASSEN, Bernard, L`OMC enrôlée dans la coalition, Le monde diplomatique, novembre 2001.

